text: Tomme boliger kan bruges til flygtninge
  13 august 2015 kl. 07.35
  Dansk Byggeri vil have flygtninge ind i tomme boliger. Til gavn for både flygtninge og tyndt befolkede områder.
  Dansk Byggeri foreslår i en pressemeddelelse torsdag, at de mange tomme bygninger rundt om i landet stilles til rådighed for flygtninge.
  - Det er så mange tomme boliger rundt omkring, og det er bare så ærgerligt, når de står og forfalder, siger økonomisk konsulent hos Dansk Byggeri, Maria Schougaard Berntsen torsdag til TV SYD
  Omkring halvdelen af de tomme boliger er i for dårlig stand, til at nogen kan flytte ind i dem, men den anden halvdel kræver mindre renoveringer, og er så klar til at flytte ind i.
  For flygtningene betyder det, at de kommer ud i lokalsamfundene og hurtigere integreres, og for kommunerne betyder det liv i landsbyer og yderområder. - Det er en win-win-situation, siger Maria Schougaard Berntsen.
  I Syd- og Sønderjylland står i gennemsnit knap 7% af alle boliger tomme. Men det er især de tyndt befolkede områder, der slås med tomme huse. I Tønder står næsten 14% af husene uden beboere.
  